历代雪景诗词选历代雪景诗词选
[南北朝]虞羲
望雪
岁杪云昼昏，玄池冰夜结。
远风金河起，吹我玉山雪。
[南北朝]鲍照
学刘公干体
胡风吹朔雪，千里度龙山。
集君瑶台上，飞舞两楹前。兹晨自为美，当避艳阳天。艳阳桃李节，皎洁不成妍。
[唐]皎然
晨登乐游原望终南积雪
凌晨拥弊裘，径上古原头。
雪霁山疑近，天高思若浮。琼峰埋积翠，玉嶂掩飞流。曜彩含朝日，摇光夺寸眸。寒空标瑞色，爽气袭皇州。清眺何人得，终当独再游。
[唐]王维
冬晚对雪忆胡居士家
寒更传晓箭，清镜览衰颜。
隔牖风惊竹，开门雪满山。洒空深巷静，积素广庭闲。借问袁安舍，翛然尚闭关。
[宋]佚名  雪栈牛车图
[唐]韦应物
对雪
靡靡寒欲收，霭霭阴还结。晨起望南端，千林散春雪。妍光属瑶阶，乱绪陵新节。无为掩扉卧，独守袁生辙。
[唐]祖咏
终南望馀雪
终南阴岭秀，积雪浮云端。林表明霁色，城中增暮寒。
[唐]刘长卿
逢雪宿芙蓉山主人
日暮苍山远，天寒白屋贫。柴门闻犬吠，风雪夜归人。
[唐]岑参
白雪歌送武判官归京
北风卷地白草折，胡天八月即飞雪。忽如一夜春风来，千树万树梨花开。散入珠帘湿罗幕，狐裘不暖锦衾薄。将军角弓不得控，都护铁衣冷难著。瀚海阑干百丈冰，愁